**รัฐบาลขับเคลื่อนแผนปฏิบัติการด้านการดื้อยาต้านจุลชีพ ฉบับ 2**

**ตั้งเป้าลดการป่วยและเสียชีวิตจากเชื้อดื้อยา**

วันนี้ (9 เมษายน 2568) **นายกิตติกร โล่ห์สุนทร เลขานุการรัฐมนตรีว่าการกระทรวงสาธารณสุข** ได้รับมอบหมายจากนายประเสริฐ จันทรรวงทอง รองนายกรัฐมนตรี เป็นประธานการประชุมคณะกรรมการนโยบายการดื้อยาต้านจุลชีพแห่งชาติ ครั้งที่ 1/2568 ณ ทำเนียบรัฐบาล โดยมีผู้แทนจากภาครัฐ ภาคเอกชน และผู้ทรงคุณวุฒิร่วมกันหารือและติดตามความคืบหน้าในการแก้ไขปัญหาการดื้อยาที่กลายเป็นภัยคุกคามต่อสุขภาพโลก

การดื้อยาต้านจุลชีพ (Antimicrobial resistance: AMR) ส่งผลกระทบต่อคน สัตว์ อาหารและสิ่งแวดล้อม โดยมีผู้เสียชีวิตจากเชื้อดื้อยากว่า 1.27 ล้านคนทั่วโลกและคาดในอีก 25 ปีข้างหน้าผู้เสียชีวิตอาจเพิ่มสูงถึง 10 ล้านคน เศรษฐกิจโลกต้องสูญเสีย GDP ร้อยละ 3.8 ด้วยเหตุนี้ รัฐบาลไทยจึงได้ร่วมรับรองปฏิญญาทางการเมืองในเวทีสหประชาชาติเมื่อกันยายน 2567 พร้อมตั้งเป้าหมาย**ลดอัตราการตายจากเชื้อดื้อยาลงร้อยละ 10** ซึ่งสอดคล้องกับเป้าหมายของแผนปฏิบัติการการดื้อยาต้านจุลชีพแห่งชาติ (ฉบับที่ 2) พ.ศ. 2566-2570 ในการประชุมครั้งนี้มีการทบทวนผลการดำเนินงานในช่วง 6 ปีที่ผ่านมา พบการใช้ยาปฏิชีวนะในมนุษย์ลดลงร้อยละ 26 (เป้าหมายร้อยละ 20) และการลดการใช้ยาต้านจุลชีพในสัตว์ลดลงร้อยละ 60 (เป้าหมายร้อยละ 30) และสมรรถนะของระบบจัดการ AMR เพิ่มขึ้นจาก 3.0 เป็น 4.2 คะแนน (เป้าหมาย 4 จากคะแนนเต็ม 5)

นอกจากนี้ ที่ประชุมได้กำหนดกลไกระดับประเทศในการบริหารและกำกับการดำเนินงานอย่างเข้มแข็ง เร่งรัดการดำเนินมาตรการจัดการเชื้อดื้อยาในสถานพยาบาลทั้งภาครัฐและเอกชน พร้อมขอให้กระทรวงเกษตรและสหกรณ์ประสานกับหน่วยงานในภาคเกษตรและเลี้ยงสัตว์สร้างหลักประกันความปลอดภัยด้าน AMR ให้แก่ผลิตภัณฑ์จากสัตว์บกและสัตว์น้ำ โดยให้กระทรวงสาธารณสุข กระทรวงเกษตรและสหกรณ์ รวมถึงกระทรวงทรัพยากรธรรมชาติและสิ่งแวดล้อม ดำเนินงานตามกรอบการทำงานเฝ้าระวัง AMR อย่างบูรณาการตามแนวทางสุขภาพหนึ่งเดียว

**นายแพย์สุรโชค ต่างวิวัฒน์ เลขาธิการคณะกรรมการอาหารและยา** กล่าวเพิ่มเติมว่า “ความร่วมมืออย่างบูรณาการและการประสานงานระหว่างกระทรวงต่าง ๆ ถือเป็นปัจจัยสำคัญในการต่อสู้กับปัญหาการดื้อยาต้านจุลชีพ ซึ่งแผนฯ ฉบับที่ 2 นี้จะเป็นแนวทางยั่งยืนในการปกป้องสุขภาพประชาชนและสร้างความมั่นคงให้กับระบบสุขภาพของประเทศ”

การประชุมในวันนี้จึงเป็นการสานต่อความมุ่งมั่นของรัฐบาลไทยที่จะลดอัตราการป่วยและเสียชีวิตจากเชื้อดื้อยา เป็นการยืนยันถึงความตั้งใจที่จะปกป้องคุณภาพชีวิตของประชาชนและสร้างระบบสุขภาพที่เข้มแข็งต่อภัยคุกคามทางสุขภาพในอนาคต

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

วันที่เผยแพร่ข่าว 9 เมษายน 2568 / ข่าวแจก 135 ปีงบประมาณ พ.ศ. 2568